Povzetek

Ocena učinka revizije sistema EU za trgovanje z emisijami v zvezi z letalstvom

A. Nujnost ukrepanja

V čem je težava in zakaj je to težava na ravni EU?

Ta pobuda obravnava tri težave. Prvič, v skladu z zelenim dogovorom je treba zagotoviti, da letalstvo prispeva k novemu cilju zmanjšanja emisij toplogrednih plinov do leta 2030 in cilju podnebne nevtralnosti do leta 2050. Drugič, EU ETS bi bilo treba po potrebi spremeniti v zvezi s shemo ICAO za poravnavo in zmanjševanje emisij ogljika za mednarodni letalski promet (CORSIA) v skladu z zavezo EU za zmanjšanje emisij toplogrednih plinov v celotnem gospodarstvu do leta 2030. Nazadnje, dodelitev pravic do emisije v zvezi z letalstvom bi bilo treba zmanjšati, da se poveča učinkovitost signala cene ogljika in odpravi izkrivljanje trga.

Kaj bi bilo treba doseči?

Namen je stroškovno učinkovito in skladno revidirati ETS v zvezi z letalstvom v skladu s povečanim podnebnim ciljem ob upoštevanju potrebe po pravičnem prehodu in prispevku vseh sektorjev k podnebnim prizadevanjem EU.

Kakšna je dodana vrednost ukrepanja na ravni EU (subsidiarnost)?

Podnebne spremembe so čezmejna težava. EU ETS kot trg ogljika v vseh dejavnostih in državah, ki jih zajema, spodbuja zmanjševanje emisij na način, pri katerem se najprej uporabijo stroškovno najučinkovitejše rešitve, pri čemer zaradi svojega obsega dosega večjo učinkovitost. Z izvajanjem podobnega ukrepa na nacionalni ravni bi se oblikovali manjši, razdrobljeni trgi ogljika, pojavilo bi se tveganje izkrivljanja konkurence, skupni stroški zmanjšanja emisij pa bi bili verjetno višji. Ker letalstvo obsega predvsem lete med državami, so nadnacionalni ukrepi učinkovitejši za obravnavanje emisij iz letalstva, hkrati pa zagotavljajo enako obravnavanje na podlagi prava Unije.

B. Rešitve

Katere so različne možnosti za dosego ciljev? Ali ima katera od njih prednost? Če ne, zakaj?

Ključna elementa sta okrepitev obstoječega ETS za povečanje njegove ambicioznosti v skladu s ciljem neto zmanjšanja za vsaj 55 % do leta 2030 in zagotovitev prispevka letalstva k doseganju tega cilja. Možnosti za izvajanje sheme CORSIA, kakor je ustrezno, se razlikujejo glede tega, v kakšnem obsegu se obstoječa pokritost EU ETS ohrani, zmanjša ali razširi. Prednostna možnost (C3CLEAN) je ohraniti sedanjo pokritost EU ETS (leti znotraj EGP, vključno z odhodnimi leti v Švico in Združeno kraljestvo), pristope s poravnavo v okviru sheme CORSIA pa uporabiti za lete, ki zdaj niso zajeti z EU ETS (leti v druge tretje države, ki sodelujejo v shemi CORSIA, in iz njih), pri čemer bi morale enote za poravnavo izvirati iz držav podpisnic Pariškega sporazuma, ki uporabljajo shemo CORSIA, dvojno štetje pa bi bilo treba izključiti. Ta možnost združuje nadaljevanje učinkovitega in dokazanega evropskega instrumenta politike, ki spodbuja zmanjševanje emisij, ter zagotovitev konstruktivnega mednarodnega signala, da si EU želi, da bi bila shema CORSIA uspešna in da bi zagotavljala smiselno zmanjšanje emisij. Možnosti za povečanje deleža za prodajo na dražbi pri dodeljevanju pravic za letalstvo se razlikujejo glede hitrosti povečanja. Prednostna možnost je takojšnja prodaja vseh pravic na dražbi od začetka veljavnosti spremembe.

Kakšna so stališča različnih deležnikov? Kdo podpira katero možnost?

Pri javnem posvetovanju se je 91 % anketirancev strinjalo, da bi moral letalski sektor več prispevati k podnebnim ukrepom. Po mnenju 88 % anketirancev je mogoče s tržnimi ukrepi učinkovito obravnavati emisije iz letalstva v skladu s podnebnimi cilji. 82 % anketirancev v okviru javnega posvetovanja se je strinjalo, da bi bilo treba tržne ukrepe kombinirati z drugimi politikami, kot so podpora inovativnim letalskim tehnologijam, operativne izboljšave, obdavčitev ter proizvodnja in uporaba trajnostnih letalskih goriv. Mnenja deležnikov o možnostih izvajanja sheme CORSIA so bila deljena. V zvezi s povečanjem deleža pravic, ki se prodajo na dražbi, je večina deležnikov dala prednost takojšnjemu postopnemu odpravljanju, najmanj zaželena pa je bila možnost ohranitve stanja brez sprememb. Velika večina deležnikov je menila, da se bodo s povečanjem deleža pravic, ki se prodajo na dražbi, povišali stroški letov, medtem ko se jih je večina tudi strinjala, da bo ta ukrep prispeval k blažitvi podnebnih sprememb.

C. Učinki prednostne možnosti

Kakšne so koristi prednostne možnosti (če obstaja, sicer glavnih možnosti)?

Cenovne spodbude so ključne za spodbujanje zmanjšanja emisij in izvajanje načela „onesnaževalec plača“. Dosedanji rezultati spodbud v okviru EU ETS pri tem so pozitivni in veliko boljši od spodbude, ki jo zagotavljajo poravnave v okviru sheme CORSIA. V skladu s tem prednostna možnost bolje prispeva k cilju EU glede zmanjšanja emisij, hkrati pa ohranja domače zmanjševanje emisij.

Kakšni so stroški prednostne možnosti (če obstaja, sicer glavnih možnosti)?

S povečanjem deleža pravic, ki se prodajo na dražbi, se bo povišal strošek ogljika za letalske prevoznike. Ker ima letalstvo razmeroma velike zmožnosti prenosa stroškov, se bodo povišale cene vozovnic. Povišanje bo po ocenah minimalno vplivalo na potrošnike.

Kakšni so učinki na mala in srednja podjetja ter konkurenčnost?

Izkrivljanja konkurence se pojavijo, kadar se politike ne uporabljajo in ne izvršujejo enako na progah. Doslej je bilo izvrševanje ključno za uspeh EU ETS. Pri prednostni možnosti se EU ETS uporablja enotno za vse letalske prevoznike, ki opravljajo lete na isti progi, zato ni neposrednega izkrivljanja konkurence. Obstaja tveganje, da bo učinek na letalske prevoznike z večjim deležem letov na progah z visokim stroškom ogljika večji kot na letalske prevoznike, ki opravljajo lete na progah z nižjim stroškom ogljika. Vendar bo ta učinek za panogo po ocenah minimalen. Izbrana prednostna možnost ne vpliva pomembno na MSP.

Ali bo prišlo do znatnih učinkov na nacionalne proračune in uprave?

V okviru obstoječega ETS se večina prihodkov z dražb steka v države članice, zato so učinki na nacionalne proračune pozitivni. Prednostne možnosti prispevajo največ k ustvarjanju prihodkov v EU. Kolikor to velja za dodatne prihodke, ki se pridobijo s povečano prodajo na dražbi, je odvisno od obsega uporabe prihodkov za lastna sredstva EU.

Za obstoječo pokritost EU ETS ni dodatnih upravnih učinkov na nacionalne uprave. Učinki izvajanja sheme CORSIA bi se lahko omejili z uporabo istih infrastruktur.

Ali bo prišlo do drugih pomembnih učinkov?

S prednostno možnostjo se bo ohranila domača ambicioznost in zagotovil konstruktiven mednarodni signal, da si EU želi, da bi bila globalna shema za emisije uspešna in da bi zagotavljala smiselno zmanjšanje emisij. To je v skladu z njeno veliko podnebno ambicijo in podporo večstranskim podnebnim ukrepom na podlagi Pariškega sporazuma in v drugih organizacijah OZN. Da bi shema CORSIA delovala in bila uspešna, morajo vsi strateški partnerji sodelovati in si prizadevati za domače izvajanje. EU bo še naprej večstransko v ICAO in dvostransko s strateškimi partnerji podpirala prizadevanja za spodbujanje udeležbe in domačega izvajanja ter si prizadevala, da bo shema CORSIA dosegla vsaj začetno raven ambicije in se dodatno okrepila, pri čemer se bo ob prvem pregledu, načrtovanem za leto 2022, izogibala vsakršnemu nazadovanju.

Sorazmernost?

Glavne možnosti politike so sorazmerne s tem, kar je potrebno za doseganje cilja zmanjšanja emisij za vsaj 55 %. To dosegajo na čim bolj stroškovno učinkovit način.

D. Spremljanje

Kdaj se bo politika pregledala?